তালাল আসাদ বলিতেছেন যাহাদিগকে সন্ত্রাসবাদী বলা হইতেছে তাহাদের বিরুদ্ধে প্রধান অভিযোগও তো ইহাই। তাঁহারা নিরস্ত্রদের আক্রমণ করেন যেন অস্ত্রধারী কর্তৃপক্ষ চাপে পড়িয়া নতি স্বীকার করে। আর ন্যায়যোদ্ধারাও যদি একই কাজই করেন তো প্রভেদটা থাকিতেছে কই! সন্ত্রাসবাদীরাও বলে অন্য উপায় থাকিলে তাহারা সন্ত্রাস করিতেন না। তাহাদের এই দাবির সমর্থন পাওয়া যায় জাতিসংঘের অন্যতম সংস্থা আন্তর্জাতিক আদালতের সিদ্ধান্তে। নিরুপায় হইলে বা অনন্যোপায় হইলে প্রত্যেক সার্বভৌম রাষ্ট্রের ‘পরমাণু বোমা’ ব্যবহার করিবার অধিকার আছে। এই কথা ঐ আদালতের সিদ্ধান্তে পাওয়া যায়। তালাল আসাদ তাহা উল্লেখ করিয়া বলিতেছেন: ইহা কি মনুষ্যজাতির আত্মহত্যা অধিকার স্বীকার করিবার সমতুল্য যুক্তি নহে? পরমাণু বোমার আবিষ্কার ও ব্যবহার মনুষ্যজাতির সম্মিলিত আত্মহত্যার পক্ষে যাত্রা বৈ কি!